google/wiki40b huggingface dataset:
Teleportering

Teleportering (av det greske prefikset tele-, «avstand», og det latinske verbet portare, «å bære») er en forflytning av et fysisk objekt ved at det blir oppløst på et sted og dukker opp på et annet sted på samme tidspunkt.
Begrepet ble først brukt av den amerikanske forfatteren Charles Font i 1931, og er et mye brukt virkemiddel i fantasy- og science fiction-litteratur. Det er dog ingenting i fysikkens verden som tilsier at noe slikt skulle være mulig.
Verkenselva (Asker)

Verkenselva er et lavereliggende vassdrag som renner fra Verkensvannet ved Dikemark ned til Gjellumvannet i Asker kommune i Akershus. Elva er en vesentlig del av Årosvassdraget. Elvevannet er næringsrikt og kalkpåvirket; dette gir grunnlag for en rik flora langs breddene og en rik fauna i vannet. Elvestrengen kan fungere som en korridor for vilt.
Verkenselva er ei viktig elv for ørret som tidligere var en del av samme stamme som ørreten i Verkensvann. Denne har sine viktigste gyteområder i de øvre delene av elva. Det er også registrert ål i elva, samt elvemusling og edelkreps. Langs bredden er den rødlistede starrarten stautstarr funnet.
Elva er vurdert som «svært viktig» (A-verdi) i vernesammenheng, på grunn av flere høyt rødlistede arter, elvas utforming og viktige økologiske funksjon for flere artsgrupper.
Brun oldenborre

Utseende

Em middelsstor (8-10 millimeter), bred, gulbrun bille, kroppen tilsynelatende nesten hårløs. Arten kan ikke lett forveksles med noen annen norsk art. Antennene har lange blader (lameller) hos hannen, kortere hos hunnen, som hos oldenborrer, som arten imidlertid ikke er i nær slekt med. Hodet er kort og bredt, og holdes gjerne litt intrukket i pronotum. Fasettøynene er forholdsvis store. Pronotum er nær dobbelt så bredt som langt, med nesten rette sidekanter men buede for- og bakkanter, fint og ganske tett punktert. Dekkvingene er hvelvede med markerte punktstriper, og dekker hele bakkroppen. Beina er forholdsvis lange, fram-leggene noe utvidete med to tenner ved spissen.

Levevis

Larvene lever i jorden av planterøtter, og kan gjøre noe skade i planteskoler og skogplantinger. De bruker to år på utviklingen. De voksne billene er aktive om natten og kommer gjerne til lys, ofte i store mengder.

Utbredelse

I Norge er den vanlig i Sør-Norge.
Gyda Torkelsdatter

Liv og virke

Gyda var datter av Torgil Sprakling (også kalt Torkjell), søster av jarl Ulf Torgilsson, gift med Estrid Sveinsdatter, søster av Knut den mektige. Hun var også søster av Eilaf, som Knut ga et jarledømme i England. Gyda ble gift med den angelsaksiske Godwin av Wessex (1001–1053) av beskjeden herkomst, men som kong Knuts betrodde vokste han i makt til å bli en av de mektigste jarlene i England.
De fikk en stor familie til sammen. Fem av deres sønner ble jarler ved et eller flere tidspunkter, tre av dem var jarler ved 1066. Hun ble mor til kong Harald Godwinson av England, og av Edith av Wessex, dronning av England som hustru av kong Edvard Bekjenneren.
To av hennes sønner, Harald og Tostig (Toste i norsk tradisjon), møtte hverandre som motstandere i slaget ved Stamford Bridge i 1066, hvor Tostig ble drept. Mindre enn en måned senere ble tre av hennes sønner, Harold, Gyrth, og Leofwine, alle drept i slaget ved Hastings.
Kort tid etter slaget ved Hastings bodde Gyda i Exeter, og det er mulig at hun var årsaken til at byen gjorde opprør mot Vilhelm Erobreren i 1067. Det førte til at han la byen under beleiring. Hun tryglet Vilhelm om få utlevert Haralds lik for å få gravlagt ham, men Vilhelm avviste henne. I henhold til Den angelsaksiske krønike forlot Gyda England kort tid etter den normanniske erobringen sammen med hustruene eller enkene til andre framtredende angelsaksere. Alle eiendommene til familien til henne og Godwin ble konfiskert av Vilhelm. Det er lite som er kjent om Gydas liv etter denne tiden, men det er antatt at hun dro til Danmark hvor hun hadde slektninger.
Hennes yngste, og eneste overlevende sønn, Wulfnoth, levde bortimot hele livet i fangenskap i Normandie, fram til Vilhelm Erobreren døde i 1087. Hennes eldste datter, Edith, hadde fortsatt en del makt i navnet som enke av kong Edvard Bekjenneren.
I'm a Loser (Beatles-sang)

Innspilling

The Beatles spilte inn «I'm a Loser» 14. august 1964 i Abbey Road Studios. Tagning fire ble brukt til videre pålegg. Firesporsteip ble brukt. De spilte inn grunnkompet på spor 1 som besto av trommer, bass, akustisk gitar og elektrisk gitar. Ringo Starr la på tamburin og George Harrison sologitar på spor 2. Vokal på spor 3 og mer vokal samt munnspill på spor 4.
Rosmersholm

Rosmersholm er et drama av Henrik Ibsen. Stykket ble utgitt av det danske forlaget Gyldendal i 1886 og hadde urpremiere på Den Nationale Scene i Bergen 17. januar 1887. Mange kritikere regner Rosmersholm som Ibsens mesterverk. Rosmersholm har blitt beskrevet som et av Ibsens mest sammensatte og mangetydige skuespill. Det inneholder både psykologiske og politiske aspekter, og er et skjebnedrama som ender i undergangen.

Handling og betydning

Skuespillet foregår på Rosmersholm, som beskrives som «en gammel herregård i omegnen af en liden fjordby i det vestlige Norge». I skuespillet møter man den aristokratiske eieren av Rosmersholm, den tidligere sognepresten Johannes Rosmer og hans samleverske Rebekka West. Johannes Rosmer er den siste i en gammel slekt av prester og offiserer som nyter stor respekt i distriktet. Hans hustru Beate har tatt livet av seg ved å kaste seg i en foss like ved herregården før stykket begynner. Et viktig tema er hvordan livene til Johannes og Rebekka ble et tomt skall etter dette.
Som formulert av protagonisten Rosmer er skuespillets tema sosiale og politiske endringer, som innebærer at de tradisjonelle herskende klasser gir avkall på å påtvinge resten av samfunnet sine idealer. Skuespillets umoralske, eller amoralske, «fritenkende», heltinne, Rebekka, setter seg fore å underminere Rosmers religiøse og politiske anskuelser, fordi han er en innflytelsesrik person i samfunnet. Rebekka har ikke bare gitt opp kristendommen, men også hele dens etiske system.
Rosmer oppdager senere at Rebekka har manipulert Beate til å ta sitt eget liv, noe Rebekka etter hvert tilstår. På slutten ber Rosmer Rebekka om å gifte seg med ham, og begge kaster seg i fossen fra det samme stedet som Beate gjorde det.

Bakgrunn

Flere stor- og herregårder er sagt å ha inspirert Ibsens Rosmersholm. Storgården Solnør i Skodje kan ha vært en av flere inspirasjoner til Rosmersholm. Solnør tilhørte Ludvig Daae, Suzannah Ibsens søskenbarn, som Ibsen selv besøkte på reisen sommeren 1862. En annen gård som blir sagt å være forbilde for Rosmersholm er Moldegård i Molde.
Erik Usterud

Milorg

Usterud ble med i Milorg i 1944 og ble raskt engasjert i å ta imot flyslipp av forsyninger fra England. Sitt første flyslipp tok han imot i april 1944 ved Homstølvatnet i Vatnedalen i Froland. Siden var han med på å bygge opp Milorgs organisasjon i Fyresdal og tok imot om lag 30 flyslipp på heia mellom Fyresdal og Tovdal. Med dette ble han kjent som mannen som tok mot flest flyslipp i Norge under andre verdenskrig. Som påskjønnelse for sin innsats fikk Erik Usterud være med på seiersparaden i London sommeren 1946 sammen med seks andre nordmenn.

Etter krigen

På 1950-tallet var Erik Usterud områdesjef for HV for Herefoss og Mykland. Han drev også som entreprenør og engasjerte seg i politisk aktivitet.
Uruguaiana gasskraftverk

Uruguaiana gasskraftverk er et gasskraftverk i delstaten Rio Grande do Sul i Brasil. Det har en installert produksjonskapasitet på 520 MW (brutto 639 MW) fordelt på 2+1 kokere / turbiner. Anlegget ble utbygd i 2000. Brenselstypen er naturgass. Dette er landets sjette største fossile kraftverk.
Operatør er amerikanske AES Corp, og anlegget leverer om lag 10% av kraften fra delstaten Rio Grande do Sul.
Soltaniyeh

Soltaniyeh (persisk: سلطانيه), som ligger i provinsen Zanjan i Iran, omkring 240 km nordvest for Teheran, var en gang hovedstad i Ilkhanatet på 1300-tallet. Navnet betyr «den keiserlige». I 2005 ble Soltaniyeh klassifisert som del av verdensarven.

Historie

Soltaniyeh fikk sror kulturell betydningeng under det mongolske herredømmet. Senere krympet byen inn til en snåby med knappe 6.000 innbyggere. 
Den største severdigheten blant Soltaniyehs mange ruiner er mausoleet etter Ilkhanatets regent Öljeitü (på persisk اولجايتو), tradisjonelt kjent som Soltaniyehkuppelen.
Bygningsverket, oppført mellom år 1302 og 1312, har det eldste toskalls kuppelhvelvet i verden. Dets betydning i den muslimske verden kan sammenlignes med Filippo Brunelleschis kuppel i den kristne arkitektur. Kuppelen banet vei for mer dristige muslimske kuppelkonstruksjoner, som Khoja Ahmed Yasawis mausoleum og Taj Mahal. Mange av de eksteriøre dekorasjonene er forsvunnet, men interiøret har enn idag enestående mosaikker, fajanser og muralmalerier. Paven har beskrevet bygningen som «en forsmak av Taj Mahal».
Kuppelhvelvet, som antas å veie 200 tonn, er 49 meter høy.
Gjest Baardsen (film)

Handling

Filmen foregår i en tid preget av hungersnød. Norge har vært i krig med England og Sverige og tidene er vanskelige. Gjest Baardsen har kommet i klammeri med loven, visstnok på grunn av en bagatell. Men Gjest bryter seg ut, i stedet er det lensmannen som blir låst fast med håndjern, mens Gjest flykter.

Presseomtale

Aftenposten skrev «Møt mestertyven og folkehelten Gjest Baardsen – som stjeler fra de rike og gir til de fattige. Han lurer lensmann og fut opp i stry – og ingen fengsler eller lenker kan holde ham. Alfred Maurstad spiller folkehelten med en besettende friskfyraktighet, med kjempesleng og hardingfele og rømninger over fjord og fjell.»Cinemateket i Oslo skrev «Få norske filmer er preget av en slik fengende fart, et slikt humoristisk tempo. Ibsens regi er sikker, og dramaturgien upåklagelig. Mest minneverdig er imidlertid skuespilleren som gir liv til Gjest Baardsen. Alfred Maurstad spiller her på hele sitt mangeslungne register, og leverer en av norsk filmhistories fremste rolletolkninger. Hans gjøglerier, imitasjonskunster og påfunn gjør Gjest Baardsen til den rene fryd, en opplevelse som ikke bare hører julen til, men som kan avnytes når som helst».
Nynorsk Pressekontor

Nynorsk Pressekontor (NPK) er et nyhetsbyrå som leverer nyheter på nynorsk til aviser og kringkasting.
Pressekontoret ble opprettet i 1969 etter at Stortinget bevilget penger til en slik pressetjeneste med det formål for å gi avisene et bedre tilbud på nynorsk. Nynorsk Pressekontor blir drevet som en selvstendig stiftelse. Organisasjonene Noregs Mållag, Noregs Ungdomslag og Kringkastingsringen velger representanter til stiftelsens styre. Kristian Fjellanger er styreleder i stiftelsen.
Den daglige driften av kontoret ble fra nyttår 2007 overtatt av Norsk Telegrambyrå. Nynorsk Pressekontor har felles lokale med NTB. Kontoret har seks ansatte og redaktør er Karoline Riise Kristiansen (2013).
Hellas' herrelandslag i ishockey

Hellas' herrelandslag i ishockey representerer Hellas i ishockey. Laget er medlem i IIHF og er ranket som nr. 46 på IIHFs verdensranking.
Ishockey startet i Hellas, da det kom flere emigranter tilbake til Hellas. Det første offisielle greske mesterskapet ble holdt i 1989, og 5 lag deltok. Denne turneringen ble første gangen ishockey ble spilt i Hellas på en fullstørrelses bane. Det første greske juniorlandslaget ble formet i 1990, og deltok for første gang i Junior C-VM i Jugoslavia, og deltok også i junior C-VM året etter (i 1991). Det samme juniorlaget var grunnlaget for det greske seniorlandslaget som deltok for første gang i D-VM i 2001 i Sør-Afrika. Utenom de forestående juniormesterskapene hadde laget da bare trent sammen i to uker før de skulle spille turneringen. De endte likevel på tredjeplass av seks lag i dette VM.
Tross denne fremgangen lyktes ikke sporten å slå rot i Hellas. Ingen som helst økonomiske ressurser ble gitt fra myndighetene etter 1993, og dette tvang klubbene til selv å organisere kamper, isbaner og reiser osv. Dette gjorde at mange treninger ble innstilt og mange spillere sluttet.
I mai 2003 ble den siste isbanen i Hellas stengt og landslaget sto uten stadion. I de neste fire årene reiste landslagsspillerne til Tsjekkia for å trene, men de måtte selv stå for økonomien.
Ishockyen var nær ved å legges ned i Hellas, da Dimitris Kalyvas, kapteinen på landslaget lyktes i å overtale IIHF om at Hellas enda var et aktivt medlem i forbundet. Han fikk i tillegg støtte av det greske vinteridrettsforbundet. Resultatet av dette var at Hellas fikk delta i kvalifiseringen til D-VM 2008 mot Bosnia og Armenia. Laget lyktes og fikk spille turneringen for første gang på 9 år. Hellas lyktes også med å unngå sisteplassen i VM, da de slo Mongolia 10-4 og Luxemburg 2-3 etter straffer.
De øvrige turneringene de har deltatt i er VM i 1995, 1995, 1998 og 1999, alle i D-VM.
Stortingets utvalg for rettferdsvederlag

Stortingets utvalg for rettferdsvederlag er et organ under Stortinget som administrerer billighetserstatning. Etter denne ordningen kan enkeltpersoner søke om en skjønnsmessig kompensasjon fra staten når vedkommende har kommet uheldig ut og er påført skade eller ulempe som ikke dekkes etter alminnelige erstatningsregler eller gjennom trygde-, forsikrings- eller erstatningsordninger. Ordningen er basert på sedvane.
Utvalget består av to stortingsrepresentanter og to tidligere dommere. Hver sak avgjøres av utvalgets stortingsrepresentanter og én av dommerne.
Statens sivilrettsforvaltning er sekretariat for utvalget.
Tennsnor

Tennsnor (detonerende lunte, dettlunte) er et eksplosiv som er oppbygget med en kjerne av sprengstoffet pentritt (PETN), pentritt brukes også til fremstilling av plastisk sprengstoff. Sprengstoffkjernen er fastholdt av et lag garn, og utenpå garnet er det støpt et vanntett lag plast.
Tennsnor anvendes til overføring av detonasjon fra detonator til sprengladning eller fra en sprengladning til en annen. Tennsnor anvendes ennvidere som pipeladning ved sprengning av betong og ved oversprengning av tre m.v. Sprenghastigheten for tennsnor er ca. 7 400 m/s.
Nonel minner om en tennsnor, men inneholder langt mindre sprengstoff. Dette systemet brukes for å sette av sprengladninger uten bruk av åpen flamme eller elektrisitet.
Aberratio ictus

Aberatio ictus (latin: feilslag; tilfeldig skade på en person) er et begrep i strafferetten som brukes om en situasjon der en gjerningsperson har til hensikt å ramme A med en straffbar handling, men ved en feil rammer B i stedet. Et eksempel er at gjerningspersonen skyter mot A, men bommer og treffer B i stedet. Aberratio ictus kan også kalles feiltreff. En skiller mellom aberratio ictus og error in persona, hvor gjerningspersonen tror at det faktisk er A han treffer ettersom han har forvekslet A med B.
En aberratio ictus-situasjon skaper et rettslig problem hva angår hvordan handlingen skal bedømmes. Det mest naturlige kan synes å være at skadefølgen overfor B blir sett på som uaktsom, gjerningspersonen hadde jo ikke forsett om å treffe ham, og at handlingen blir sett på som et forsøk overfor A. Dette kan imidlertid være en utilfredsstillende løsning, fordi uaktsomhet og forsøk normalt blir straffet mildere enn forsettlig overtredelse av et straffebud.
I norsk rett er bedømmelsen av aberratio ictus-tilfellene uavklart. Problemstillingen har imidlertid begrenset praktisk betydning fordi straffeloven har en særregel som sier at forsøk kan straffes som fullbyrdet forbrytelse dersom forsøket har medført en følge som, hvis den hadde ligget innenfor gjerningspersonens forsett, hadde vært å se på som en fullbyrdet forbrytelse.
I common law kalles aberratio ictus for transferred intent eller transferred malice. Utgangspunktet er der at forsettet overføres fra den gjerningspersonen mente å ramme, til den som gjerningspersonen faktisk rammet. Gjerningspersonen kan derfor dømmes for fullbyrdet overtredelse overfor den han faktisk rammet.
Lisa Marie Presley

Personlig

Lisa har en halvbror, Navarone Garibaldi (født 1. mars 1987). Hans far, Marco Garibaldi, og Priscilla avsluttet i 2006 sitt 22 år lange forhold.

Danny Keough

Lisa giftet seg med Danny Keough 3. oktober 1988. De fikk to barn sammen: Danielle Riley (født 29. mai 1989) og Benjamin Storm (født 21. oktober 1992). Giftemålet ble avsluttet 6. mai 1994.

Michael Jackson

26. mai 1994 giftet Lisa seg med Michael Jackson. De ble skilt 18. januar 1996.

Nicolas Cage

Lisa ble i februar 2000 forlovet med musikeren John Oszajca, men brøt forlovelsen i april 2001, etter å ha møtt Nicolas Cage. De inngikk ekteskap 10. august 2002, og ble skilt 16. mai 2004.

Michael Lockwood

Lisa giftet seg for fjerde gang 22. januar 2006, med sin gitarist og musikkprodusent Michael Lockwood. Bryllupet fant sted i Japan. I mars 2008 annonserte Lisa at hun var gravid med tvillinger; ektemannen hadde ingen barn fra før. 7. oktober 2008 fødte hun ved keisersnitt toeggede tvillingjenter, Harper og Finley Lockwood. I 2010 flyttet familien til "Coe's Hall" i Rotherfield i East Sussex i England. Lisa ba om skilsmisse i juni 2016.

Kilder

Taraborrelli, J. Randy (2004). The Magic and the Madness. Terra Alta, WV: Headline. ISBN 0-330-42005-4.
Twisted Sister

Historie

Selv om bandet ble dannet allerede i 1972, var det først etter at vokalisten Dee Snider ble med i 1976 at de begynte å få ordentlig suksess. Han skrev snart de fleste låtene for bandet. De første utgivelsene deres ble singlene «I'll Never Grow Up Now» og «Bad Boys of Rock'n'Roll» i 1980 med hjelp av Eddie Kramer som lydprodusent. Deretter fulgte EP'en Ruff Cuts før endelig albumdebuten kom med Under the Blade med Pete Way, kjent som bassist i UFO, som produsent i 1982.
Det lille plateselskapet Secret Records fra Storbritannia gikk etter hvert konkurs, men Twisted Sister fikk platekontrakt med Atlantic og ga i 1983 ut You Can't Stop Rock 'n' Roll med langt bredere distribusjon. Den utgivelsen ga dem fremgang i Storbritannia som sikret dem en plass på Monsters of Rock i Donington og en opptreden på Top of the Pops i England. Oppmerksomheten i hjemlandet USA var mer moderat. En humoristisk musikkvideo for tittellåten ble populær på MTV, som på det tidspunktet var forholdsvis nyetablert.
Stay Hungry fra 1984 ble det store gjennombrudet, godt hjulpet av flere humoristiske musikkvideoer på MTV: «We're Not Gonna Take It» og «I Wanna Rock», med platesalg som kvalifiserte til platinaplate flere ganger.
Bandet klarte ikke å ta vare på momentet og solgte aldri like mye igjen. Singelen fra deres neste albumutgivelse, Come Out and Play (1985) var en coverversjon av «Leader of the Pack», som var en hit for jentegruppa The Shangri-Las i 1964. Bandet hadde forspilt noe av sin kredibilitet hos metalpublikumet og mistet poppublikumets kortvarige oppmerksomhet. Heller ikke Love is for Suckers (1987) solgte tilfredsstillende, og bandet ble oppløst.
Bandet har blitt gjenforent noen ganger, men utgivelsene har vært liveplater, gjeninnspillinger og novelty-utgivelser. Da trommeslageren A. J. Pero døde i 2015, bestemte de seg for å legge ned bandet, men holdt en avskjedsturne i 2016.
Reserve officers' training corps

Reserve officers' training corps (ROTC) er en gruppe college-baserte programmer for utdannelse av offiserer i reservestyrkene i USAs forsvar.
Studenter i ROTC kan motta et prestasjonsbasert stipend som dekker hele eller deler av skolepengene, mot en forpliktelse om aktiv tjeneste som offiser når utdannelsen er ferdig. ROTC har historie tilbake til Morrill Act av 1862, hvorved de føderale myndighetene stilte som vilkår for økonomisk støtte til de såkalte land-grant-universitetene at de inkluderte militær taktikk som del av pensum.
ROTC-utdannede offiserer tjenestegjør i alle forsvarsgrener. De utgjorde i 2010 totalt 30 prosent av bestallingene i Forsvarsdepartementet, herunder en andel på 38,5 prosent i Armeen, 16,7 prosent i Marinen, 1,8 prosent i Marinekorpset og 38,1 prosent i Flyvåpenet. Kystvakten har ikke ROTC, men et lignende program som kalles College Student Pre-commissioning Initiative (CSPI).
Jaimie D'Cruz

Jaimie D'Cruz er en britisk dokumentarfilmprodusent og regissør.
D'Cruz startet som musikkjournalist, og grunnla hip-hip magasinet YOUCH, som han var redaktør for mellom 1990 og 1998. I 1998 begynte han med TV-dokumentarer for britiske Channel 4.
Hans første dokumentarfilm som ikke var produsert for TV, var Exit Through the Gift Shop, produsert av D'Cruz regissert av Banksy. For denne filmen ble han både Oscar- og BAFTA-nominert.
Africa Star

Africa Star er en britisk militær kampanjemedalje tildelt for tjeneste i Nord-Afrika og Nordøst-Afrika under andre verdenskrig.

Utforming

Africa Star er utformet som en stjerne med seks tagger og er laget av bronse. Forsiden har en midtmedaljong som viser kong Georg VIs kronede monogram omgitt av en bord med innskriften «THE AFRICA STAR». Baksiden er slett, men kan i noen tilfeller ha mottagerens navn inngravert. 
Medaljen er opphengt i et bånd der den sandgule fargen symboliserer ørkenen. Den brede røde midtstripen står for British Army, mens de smalere stripene i mørk blått og lyst blått representerer Royal Navy og Royal Air Force.
Båndet kan være utstyrt med spenner. Tjeneste i 1. armé og 8. armé kvalifiserte til båndspenne med innskriftene «1ST ARMY» eller «8TH ARMY». 
Tilsvarende kunne tjenestegjørende ved hovedkvarteret for 18. armégruppe kvalifisere seg for båndspennen «NORTH AFRICA 1942–43». På båndstripen ble spennene indikert ved enkeltstående arabiske tall eller med en rosett.
Junior-VM i skiskyting 2019

Norges tropp

8. januar tok Norges Skiskytterforbund ut 9 jenter og 9 gutter, hvorav 10 junior og 8 ungdom.
Tubaloon

Tubaloon er navnet på den nye jazzscenen som brukes av Kongsberg Jazzfestival. Scenen er tegnet av Snøhetta arkitektkontor og ansvarlig arkitekt Joshua Teas. Scenen ble tatt i bruk første gang under festivalen 2006 og ble åpnet av Trond Giske. Scenen er ikke en fast installasjon, men settes opp noen uker før jazzfestivalen.

Konstruksjon

Tubaloon består av en galvanisert stålramme som er overtrukket med hvit duk av PVC. Det hele blir strammet v.h.a pneumatikk. Dimensjonene er Lengde: 38m, Bredde: 22m og høyde: 20m.
Nasjonalpark Kongernes Nordsjælland

Nasjonalpark Kongernes Nordsjælland er en dansk nasjonalpark innviet i mai 2018. Parken omfatter noen av Danmarks artsmessig mest mangfoldige løvskoger, blant annet Gribskov, men også Esrum Sø og Arresø. Den er med et areal på ca. 26 250 hektar den neststørste nasjonalparken i Danmark.
Området ble i 2008 utpekt til kommende nasjonalpark. Opprinnelig antok man at opprettelsen ville bli påbegynt i 2009, men forberedelsene tok lengre tid enn forventet. Den 11. desember 2012 besluttet partiene bak nasjonalparkloven, at prosessen rundt Nationalpark Kongernes Nordsjælland skulle gjenopptas. Opprettelsen av nasjonalparken ble vedtatt i desember 2017.
Jahn-Teller-effekt

Jahn-Teller-effekten, noen ganger også kjent som Jahn-Teller-forvrengning, eller Jahn-Teller-teoremet, beskriver den geometrisk forvrengingen av ulineære molekyler i visse situasjoner. Denne elektroniske effekten er oppkalt etter Hermann Arthur Jahn og Edward Teller, som ved å bruke gruppeteori, beviste at ulineære degenerert molekyler ikke kunne være stabile. Teoremet sier i hovedsak at enhvert ulineært molekyl med en degenerert elektronisk grunntilstand vil gjennomgå en geometrisk forvrengning som fjerner dets degenerasjon, fordi forvrengning senker den totale energien i komplekset.
Killegray

Historie

I Rubha Claidhe nord på øya ligger ruinene av et kapell, Teampull na h-Annait, som kan være opphavet til navnet på øya.
Øya er ikke bosatt lenger, men hadde en familie på rundt tre til fem personer fra 1861 til 1931. To mennesker levde midlertidig på øya under folketellinga i 1971.
Killegray House, det eneste huset på øya, fra 1800-tallet, ble renovert som feriehus i 1991.

Dyreliv

Det grunne farvannet rundt øya er et rikt yngleområde for krabber og hummer.